**Raha eraldamine Vabariigi Valitsuse reservi sihtotstarbelistest vahenditest seletuskiri**

Vabariigi Valitsuse reservi sihtotstarbelistesse vahenditesse on planeeritud Välisministeeriumi laia riigikaitse ja elanikkonnakaitse investeeringute kava raames täiendavad vajadused kriitilise taristu toimepidevuse parandamiseks ja turbetaseme tõstmiseks. Laia riigikaitse ja elanikkonnakaitse investeeringute kavaga mõeldud vahendid on üks osa riigi eelarvestrateegia ja riigieelarve planeerimise protsessist, kus tagatakse vahendid valitsemisaladele nende võimekuste tõstmiseks antud valdkondades.

Välisministeeriumile on ette nähtud laia riigikaitse ja elanikkonnakaitse investeeringute kava raames vahendeid järgmisteks tegevusteks: Välisministeeriumi ja riigi välisesinduste toime tagamine läbi kriitilise infrastruktuuri ja turvasüsteemide (nii füüsilised kui ka virtuaalsed) uuendamise nii peamajas kui ka välisesindustes ning sellega seoses ka side- ja IT lahenduste toimepidevuse ja turvalisuse tõstmine välisesindustes.

Antud tegevuste raames ehitatakse välja NATO salajasel tasemel infovahetuse võimekus neljas välisesinduses ning parandatakse füüsilist turvalisust ja kriisikindlust riskiriikides asuvates saatkondades. Lisainvesteeringutega tugevdatakse turvalise side toimepidevust ka saatkondade asukohariikides toimuvate sidekatkestuste ja muude häiringute puhuks. Luuakse samades strateegiliselt olulistes liitlasriikides paiknevate saatkondade saartalitluse võime riigikaitselise kriisi korral. Parandatakse alternatiivside võimekusi ja kriisivarusid riskiriikides asuvates välisesindustes. Muuhulgas luuakse ka turvalise kaugtöö võimekus ka EL ja NATO riikidest väljaspool paiknevates Eesti välisesindustes. Täiustatakse ministeeriumi küberjulgeolekut ja alustatakse tehisintellektil põhinevate füüsilise kaitse meetmete juurutamist.

Eelnevast tulenevalt taotleb Välisministeerium Vabariigi Valitsuse reservi sihtotstarbelistesse vahenditesse planeeritud riigikaitselistest vahenditest 1 215 032 eurot välja toodud tegevuste kulutuste katmiseks, sh 1 045 032 eurot kuludeks (Välispoliitika tulemusvaldkond, Välispoliitika programm) ja 170 000 eurot investeeringuteks.